Astrid (laiva)

Astrid on suomalainen puurakenteinen purjealus, joka on rakennettu Porvoon maalaiskunnassa vuonna 1947. Astrid on alustyypiltään kaljaasi, ja purjehtii Helsingin Purjelaivakonttorin lipun alla koulu- ja tilauspurjehduskäytössä. Astrid hyväksyttiin Museoviraston perinnelaivarekisteriin ensimmäisten alusten joukossa vuonna 1994, ja sen kotisatama on Helsinki.

Kuvaus aluksesta 

Astrid on yksi noin viidestäkymmenestä puisesta rahtilaivasta, joita rakennettiin Itä-Uudenmaan alueella toisen maailmansodan aikana ja jälkeen. Rakennusmateriaalina on mänty lankutus mänty kaarilla. Aluksen rungon pituus on 25m, kokonaispituuden ollessa 32m mukaan lukien keulapuomi, leveys 7.1m ja syväys n. 2.3m. Aluksen uppouma on 91 tonnia, ja apumoottorina on 330 hevosvoimainen Iveco, jolla saavutetaan 7.5 solmun matkavauhti. Alustyypiltään Astrid on kaljaasi ja takilaltaan kaksimastoinen kahveliketsi, jonka purjepinta-ala on 320 neliömetriä.

Historia 

Astrid on rakennettu Valter Gustafssonin tekemän puolimallin mukaan Kardragissa, tulevan laivurin Hugo Eklundin rannassa. Yhtiökumppaniksi tuli Birger Björklund, joka toimisi masinistinä, ja jonka vaimon nimi Astrid tulisi myös laivan nimeksi. Laivan vesillelaskun jälkeen vuonna 1947, he operoivat sitä kuljettaen pääosin puutavara ja propsilasteja aina vuoteen 1952. Aluksessa oli 38 hevosvoimainen Björneborgs Mekaniska Werkstadin (B.M.W) valmistama Olympia merkkinen hehkukuulamoottori.

Vuonna 1952 Söderströmin veljekset sipoosta, Ragnar ja Alvar ostivat Astridin ja jatkoivat rahdin ajamista aina vuoteen 1969. Lastit olivat alkuvaiheessa puutavara painoitteisia; sisältäen usein halkolasteja, johon Astrid soveltui hyvin kokonsa ja muotonsa ansiosta. Rahtikauden loppuvaiheessa myös Astridin lastit, muiden porvoolaiskaljaasien tapaan, keskittyivät hiekan kuljettamiseen Porvoon Maalaiskunnasta Helsinkiin. Söderströmin veljekset asensivat Astridiin Callesenin dieselin, joka oli teholtaan 73 hevosvoimaa.

Rahtien kysynnän vähennettyä ja siirryttyä suuremmille teräksisille aluksille, Astrid myytiin nykyisille omistajille, suoraan rahdin ajosta koulupurjehduskäyttöön. Aluksen lastiruumaan rakennettiin asuintilat nuorille koulutettaville. Kasvavien ylläpito- ja kunnostuskustannuksien takia Astrid alkoi tekemään myös tilauspurjehduksia ja jatkoi koulupurjehduksien tekemistä mm. osallistumalla useisiin Tall Ships´ Races tapahtumiin Itämeren alueella.

Muuta 

Astridissa on poikkeuksellisesti ollut mastot pystyssä myös koko rahdinajon ajan. Usein muissa Porvoon kaljaaseissa / hiekkajaaloissa rahdinajon aikana takila riisuttiin lähes kokonaan pois.

Astrid valittiin ensimmäisten alusten joukossa Suomen Museoviraston ylläpitämään Perinnelaivarekisteriin vuonna 1994.

Astrid on esiintynyt useissa elokuvissa ja televisiosarjoissa, kuten Onnellisten laiva.

Lähteet 
 http://merihistoria.fi/files/archives/Matikka_Hannu_-_Tutkielma_porvoolaisista_kaljaaseista_1994.pdf
 https://www.laiva.fi/ships/494/
 https://purjelaiva.fi/laivat1/maux-astrid
 http://kauppalaiva.nba.fi/card.php?id=2846&lang=fi
 Skutor i Sibbo under 1900-talet / Per-Gustaf Wickholm
 Seglation och Skutbygge i Östnyland / Hardy Gustafson
 https://www.imdb.com/title/tt0378492/?ref_=fn_al_tt_1

Suomalaiset purjelaivat